Huisroof daal, maar kapings neem skerp toePali Lehohla, statistikus-generaal, Donderdag (28 September 2017) in Pretoria. Foto: Jonisayi Maromo/ANA Misdaad teenoor Suid-Afrikaanse huishoudings en individue ouer as 16 jaar het afgeneem, terwyl kapings en seksuele oortredings skerp toegeneem het, het die Slagoffers van Misdaad se 2016/17-opname getoon. Statistiek Suid-Afrika (SSA) het Donderdag die jongste verslag in Pretoria bekendgestel. “Ongeveer 7% van huishoudings in Suid-Afrika was in 2016/17 slagoffers van misdaad, in vergelyking met 9% van huishoudings in 2015/16,” het Pali Lehohla, statistikus-generaal, gesê. Huisbrake het met 8% afgeneem, terwyl huisrooftogte met 25% afgeneem het. Diefstal van persoonlike eiendom het met 12% afgeneem. Voertuigkapings en seksuele oortredings het onderskeidelik met 93% en 110% toegeneem. StatsSA het egter gewaarsku dat die statistiek oor kapings en seksuele oortredings versigtig gebruik moet word, aangesien dit op die tweede vlak van gehalte vir aanvaarbare statistiek val weens die klein hoeveelheid respondente wat misdade in hierdie kategorie ervaar het. “Die hoeveelheid huishoudings wat misdaad ervaar het, het persentasie-gewys verminder. Dit is die realiteit. Die enigste provinsies waar dit toegeneem het, is in Limpopo en KwaZulu-Natal – die res toon ŉ afname in hierdie misdaad, hoewel ŉ baie gematigde afname,” het Lehohla gesê. “Die meeste misdade gebeur in huise, so jou huis is nie baie veilig nie. Die helfte van misdade gebeur op huishoudelike vlak, soos huisbrake, veediefstal, huisrooftogte en diefstal van voertuie.” Hy het gesê in 2016/17 het ongeveer 1,5 miljoen misdaadvoorvalle by ongeveer 1,2 miljoen huishoudings plaasgevind. Huishoudings waar ŉ man aan die hoof staan het meer voorvalle van misdaad gesien as huishoudings waar ŉ vrou die hoof van die huishouding is. Bruin mense se huishoudings is die meeste geteiken, terwyl huishoudings van swart mense die minste vir hierdie tipe misdade geteiken is.